Проект към предложение за изменение и допълнение на Правилник за организацията и дейността на Общински съвет, неговите комисии и взаимодействието му с общинската администрация на Община Поморие:

Общински съвет - Поморие на основание чл.21, ал.3 от ЗМСМА приема Правилник за изменение и допълнение на Правилника за организацията и дейността на Общински съвет – Поморие, неговите комисии и взаимодействието му с общинската администрация на Община Поморие, както следва:

§ 1. В чл.39 се създава нова алинея 7: „В дневния ред на заседанията на постоянните комисии се допускат за разглеждане материали и докладни записки, постъпили най-късно 3 (три) работни дни преди провеждането им. При изчисляването на този срок денят на заседанието и денят на постъпване на съответния документ в деловодството не се броят. Изключение от тази разпоредба се прави в следните случаи:
1. по въпроси от изключителна важност или по неотложни въпроси, засягащи населението на Община Поморие. За целите на тази точка въпросите от изключителна важност и неотложните въпроси са такива въпроси от компетентността на ОС, които, ако по тях не бъде незабавно или спешно предприето действие или постановен акт на ОС: а) биха могли да увредят или застрашат живота, здравето, правата или законните интереси на заинтересувани лица или б) биха довели до такова засягане на установения обществен ред, което би застрашило неограничен кръг лица;
2. при внасяне на допълнителни документи по своевременно подадени за разглеждане докладни записки или материали;
3. когато ОС с единодушие реши дадения въпрос да бъде разгледан, въпреки представянето му в нарушение на срока по тази алинея.“



